อาสนวิหารแม่พระบรรทม (คาร์กิว)

อาสนวิหารแม่พระบรรทม (ยูเครน: Свято-Успенський собор) เป็นโบสถ์คริสต์นิกายออร์ทอดอกซ์ในนครคาร์กิว ประเทศยูเครน และเป็นโบสถ์หลักของนิกายในนครคาร์กิวจนกระทั่งมีการสร้างอาสนวิหารแม่พระรับสารในปี 1901 อาสนวิหารแม่พระบรรทมตั้งอยู่บนเขามหาวิทยาลัยริมฝั่งแม่น้ำโลปาน อาคารหอระฆังทรงนีโอคลาสสิกที่สร้างขึ้นระหว่างทศวรรษ 1820 ถึง 1830 เป็นสิ่งปลูกสร้างที่สูงที่สุดของคาร์กิวจนศตวรรษที่ 21 ด้วยความสูง 90 เมตร จักรพรรดิรัสเซียเกือบทุกพระองค์นับตั้งแต่จักรพรรดินีเยกาเจรีนาที่ 2 ต่างก็เคยเสด็จพระราชดำเนินเยือนอาสนวิหารแห่งนี้มาแล้วทั้งสิ้น ในสมัยโซเวียต เมื่อปี 1924 หอระฆังถูกแปรสภาพเป็นหอส่งสัญญาณสำหรับสถานีวิทยุของโซเวียตเนื่องด้วยความสูงของหอระฆังซึ่งสูงที่สุดในคาร์กิว ต่อมายังมีการนำอุปกรณ์รับส่งสัญญาณย้ายมาติดตั้งภายใน ซึ่งสร้างความเสียหายแก่ภาพเขียนปูนเปียกภายในอาคารอย่างมาก และในทศวรรษ 1920 พระแท่นบูชาซึ่งทำจากไม้ถูกย้ายออกไปจัดแสดงที่พิพิธภัณฑ์ศิลปะคาร์กิวซึ่งถูกเพลิงไหม้ในระหว่างสงครามโลกครั้งที่สอง ทางการของโซเวียตทำการปิดโบสถ์ในปี 1930 โดมทั้งห้าของโบสถ์ถูกทำลายทิ้ง และระฆังถูกรื้อออก ตัวอาคารแปรสภาพมาใช้งานเป็นโกดังเก็บของ และต่อมาเป็นที่ทำการของรัฐบาลท้องถิ่น หอระฆังถูกพายุหมุนสร้างความเสียหายอีกในปี 1975 และการบูรณะอาสนวิหารครั้งใหญ่กลับสู่สภาพเดิมมีขึ้นในปลายทศวรรษ 1970 การแปรสภาพกลับเป็นโบสถ์ในคริสต์จักรออร์ทอดอกซ์ยูเครนมีขึ้นในปี 2006 ภายในอาคารมีออร์แกนของสมาคมฟิลฮาร์มอนิกมาติดตั้งไว้ โดยเป็นออร์แกนยี่ห้อรีแกร์-คล็อส นำมาติดตั้งในปี 1986 ในเดือนมีนาคม 2022 อาคารของอาสนวิหารได้รับความเสียหายจากขีปนาวุธของรัสเซียระหว่างการรุกรานยูเครนโดยรัสเซีย ในเวลานั้นโบสถ์เปิดเป็นที่พักพิงสำหรับพลเมืองเพื่อหลบหนีการทิ้งระเบิดของรัสเซีย อ้างอิง บรรณานุกรม Novogorodov, V. E. (1990). Золотой венец старого Харькова : Успенский собор — памятник архитектуры XVIII века [Old kharkiv crown of gold: Dormition Cathedral as a historical monument of XVIII century]. Minsk: Prapor publishing house. p. 7. ISBN 5-7766-0206-8. Riedin, E. K. (2006). Церкви города Харькова [Churches of Kharkiv] (ภาษารัสเซีย). Minsk: Saga. p. 18. ISBN 9789662918069. Leibfried, A. U.; Polyakova, J. J. (1998). Харьков. От крепости до столицы: Заметки о старом городе [Kharkiv from fortress to capital:] (ภาษารัสเซีย). Kharkiv: Folio. ISBN 966-03-0276-2. Kaliberda, Sergey (2016). Органы: от Киевской Руси до Украины [Pipe organs from Kievan Rus' to Ukraine] (ภาษารัสเซีย). Moscow: Center of Humanitarian Initiatives. p. 581. ISBN 978-5-98712-609-7. Paramonov, Andrey (2020). Улицы старого Харькова [Streets of old Kharkov] (ภาษารัสเซีย). Glagoslav Publications. ISBN 9789660384132. วิกิมีเดียคอมมอนส์มีสื่อเกี่ยวกับ Dormition Cathedral, Kharkiv